
InfarctSize-AI: mesterséges intelligencia alapú annotáló szoftver preklinikai infakrtusterület mérésre

Az infaktrusterület (IS) Evans-kék és trifeniltetrazólium festést követő planimetriás mérése gyakran alkalmazott módszer az akut miokardiális infarktust vizsgáló preklinikai kutatásokban. Azonban a képek manuális kiértékelése jelentős időt vesz igénybe és igen szubjektív. Jelenleg nem áll rendelkezésre olyan módszer, mely a kiértékelést felgyorsítaná és objektívebbé tenné. Célunk egy mesterséges intelligencia (AI) alapú informatikai eszköz fejlesztése az IS kiértékelésének hatékonyabbá és objektívebbé tételére.
Egymástól független kutatócsoportoktól származó patkány, illetve egér szívszelet képeket felhasználva U-Net, U-Net++ és DeepLabV3+ architektúrájú neurális hálókat tanítottunk és eredményeiket átlagoltuk a végleges AI alapú annotáláshoz. A független hálók eredményeinek összevetésével, a kiértékelés minőségének meghatározására, pontozási rendszert alkottunk, melyet vevő működési karakterisztika (Receiver Operating Characteristic – ROC) vizsgálattal validáltunk. Az eszközhöz VGG Image Annotator alapú kezelőfelületet fejlesztettünk és az AI kiértékelését összevetettük a manuális, humán kiértékeléssel. Az
adatok mint medián ± interkvartilis régió kerültek megadásra.
Az AI képes annotálni a miokardiumot és az iszkémián átesett, úgynevezett rizikóterület esetén hibája (12,40±17,99%) összemérhető a független humán kiértékelők közti eltéréssel. Amennyiben a szívszelet az általunk használttal megegyező kísérleti protokollal készült, az elhalt szöveti területek annotálásának minősége a rizikóterülethez hasonló (eltérés = 26.67±40.52%). Azonban más forrásokból származó és eltérő kísérleti protokollok esetén ennek minősége jelentősen változhat (eltérés = 70.45±34.52%). A rossz minőségű kiértékeléseket az alkalmazott pontozási rendszer nagy hatékonysággal felismeri és kiemeli a kiértékelő számára (AUROC = 0.926). . Az AI-asszisztált kiértékelési móddal jelentősen csökkent a mérésre fordított idő. Az elkészült eszközt az infarctsize.com weboldalon elérhetővé tettük.
Az InfarctSize-AI, böngésző alapú, AI-t felhasználó rendszer, az IS mérésére állatmodellekben. Használatával a kiértékelésre fordított idő jelentősen csökken, illetve a kiértékelés szubjektivitása is csökkenhet.



